Jadi juo angku imam surau tabek ka Makkah. Lah 10 taun dek mananti, kini nyo lah pai.
“10 taun Malano,” kecek Pasa.
“Apo 10 taun?”
“Angku Imam manunggu ka pai.”
“Bajadi lamoe ye,” jawek Malano.
“Nan lakeh pai ka pasanye,” kata Yuang Pasa.
Bitulah sapagi tu di lapau simpang, agak siak jo alim urang-urang ko. Wee bi taragak ka Makkah.
“Den kalau bapiti den pai nah,” kecek Bilang.
“Ado bana piti kalau ndak dapek porsi, ndak bisa juo,” kato Tembang.
“Bisa rasoe haji plus tu ha,” kecek Pasa.
Urang di lapau ko sabana dakek jo Makkah. Sajak ngenek curito kota tu lah tapasak di kapaloe. Curito Nabi jo sahabat-sahabat. Sagalo hal nan elok-elok.
“Sangkek di surau dulu, liau bacurito ka awak lai takana? Naiak haji kalau sanggup aman di jalan indak ba utang. Dulu pai jo kapa lawuik bisa 9 bulan pulang baliak. Yo bajaso pai ka Makkah. Angku Imam awak ko lah masak deknyo kaji haji ko. Kisah-kisah Nabi di Makkah, bara kasulik managak an ugamo wak ko. Kanai kaja-kaja Liau. Di Medinah Liau tagak an musajik. Namoe Kuba. Angku Imam nan bacurito ka wak mah. Kini liau ka sinan, wak doa an se liau sehaik,” kato Pasa.
Manjalang pai ka Makkah, angku imam didoakan di musajik dek jemaah. Sudah tu tagak liau di pintu, jemaah basalam ciek-ciek.
“Den lai basalaman jo liau. Lah den pasan doa ciek ka liau bia manjadi partanian awak ka muko,” kato Pakiah.
“Jadi Pasa bilo ka pai?” Tanyo Pakiah.
“Den lah mandaftar 2 taun lalu. Pakiah kok ka lai mandaftarlah. Antah kok ati tu bana nan maleh,” kato Pasa.(Malin Kapalo Koto)
min_Latn min_Latn min_Latn min_Latn lin_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn